Brand op Tafelberg geblus(Foto: SANParks – Table Mountain National Park, Facebook) Uitgebreide pogings deur brandbestryders het daartoe gelei dat ŉ brand wat sedert Vrydag op Tafelberg gewoed het, eindelik geblus is. Kort voordat die brand in bedwang gebring is, moes reddingswerkers egter inspring om ŉ klompie stappers van die digte rookwolk te red. Brandbestrydingspanne van die Tafelberg Nasionale Park en die Stad Kaapstad se brand-en-reddingsdienste het onverpoos gewerk om die brand wat aan die Kasteelpoort-kant in Fonteinkloof uitgebreek het, te blus. Dit het egter teen die steil hange van die berg, langs die westelike gedeelte van die boonste kabelkarstasie, versprei en ŉ helikopter is om 12:00 ontbied om die brand te help blus. Eckardt Winks, uitvoerende ondersteuningsbeampte by die Stad Kaapstad se direktoraat veiligheid en sekuriteit, sê die helikopter het met behulp van waarnemingspanne daarin geslaag om water op die brand te laat val. ŉ Span brandbestryders aan die Kaapse metro is daartydens aan die voet van die berg op Kampsbaai-rylaan geplaas om te verseker dat geen eiendomme tydens die bestrydingspogings beskadig word nie. Terwyl spanne alle pogings aangewend het om die brand te blus, het digte rookwalms in die gebied gehang en ŉ groep stappers is daardeur oorweldig. “ŉ Groep van 12 mense is met behulp van reddingspanne by Platteklipkloof na veiligheid gebring,” sê Winks. “Een van die vroue was egter in ŉ ernstige toestand en moes per helikopter na ŉ hospitaal geneem word vir dringende behandeling.” Om 18:40 kon brandbestryders die brand heeltemal blus. Die brand het sedertdien nie weer opgevlam nie, maar brandbestryders monitor die situasie terwyl opruimingswerk voortgaan. ????Fountain Ravine Fire ???? Aerial resources consisting of a huey helicopter and a spotter plane, has been deployed and is working the left flank of the fire, currently burning towards the upper cable station towards Platteklip Gorge hiking trail. @wo_fire @SANParks #FireSeason pic.twitter.com/jrvuOYxRjQ — SANParks TMNP (@TableMountainNP) October 29, 2022